
ABSTRACT

Egalitatea între femei și bărbați reprezintă un drept fundamental, o valoare comună tuturor statelor membre și o condiție necesară pentru îndeplinirea obiectivelor de creștere, ocupare a forței de muncă și coeziune socială la nivelul UE. 
În ultimele decenii, UE a făcut progrese semnificative în domeniul asigurării egalităţii de şanse pentru bărbaţi şi femei. Acest lucru se datorează legislaţiei comunitare adoptate referitoare la tratamentul egal între bărbaţi şi femei, măsurilor destinate integrării principiului egalităţii de şanse în toate politicile comunitare, precum şi măsurilor specifice de promovare a femeilor.


Din punct de vedere al integrării/menţinerii pe piaţa muncii/avansării în carieră, egalitatea dintre femei şi bărbaţi depinde în mod esenţial de posibilitatea obţinerii unui echilibru între activitatea profesională şi viaţa personală, de familie.


Modul în care o persoană - femeie sau bărbat - se raportează la aspectele profesionale şi familiale depinde de opţiunile proprii; aceste opţiuni sunt determinate, însă, atât de stereotipurile sociale şi culturale care definesc rolul femeilor şi bărbaţilor în societate, cât şi de existenţa unor structuri instituţionale cu competenţe în procesul de reconciliere între activitatea profesională şi viaţa privată. 


Consecinţa directă a persistenţei distribuţiei inegale a responsabilităţilor casnice şi familiale o constituie faptul că procentul femeilor care îşi întrerup activitatea profesională pe o anumită perioadă (mai mică sau mai mare) ori aleg modalităţi de lucru flexibile (regim de muncă part-time)  este mai mare decât cel al bărbaţilor. 


De asemenea, opţiunea femeilor pentru anumite posturi care să le permită alocarea unui timp mai mare îndeplinirii responsabilităţilor casnice poate avea un impact negativ asupra avansării în carieră, întrucât, de regulă, aceste posturi sunt mai puţin apreciate şi mai prost plătite.   


Dincolo de caracteristicile biologice ale femeilor şi bărbaţilor, rolurile sociale ale acestora trebuie apreciate cu aceeaşi unitate de măsură, respectiv cea a valorii generate. Astfel, femeile şi bărbaţii trebuie să aibă drepturi, obligaţii şi posibilităţi egale în ce priveşte obţinerea unui loc de muncă, implicarea în responsabilităţile casnice şi creşterea copiilor, participarea la viaţa politică, economică, socială şi culturală.


Reconcilierea activităţii profesionale cu viaţa de familie continuă să reprezinte o provocare în cadrul societăţii. Asigurarea compatibilităţii între activitatea profesională şi responsabilităţile familiale, stimularea repartizării echitabile a sarcinilor şi responsabilităţilor casnice între bărbaţi şi femei reprezintă obiective prioritare atât în statele membre, cât şi la nivelul instituţiilor UE şi al organizaţiilor internaţionale. 


Lucrarea prezintă prevederi ale legislaţiei spaniole care reglementează reconcilierea activităţii profesionale cu viaţa de familie, precum şi texte normative ale UE în materie.

I. REGLEMENTAREA RECONCILIERII ACTIVITĂŢII PROFESIONALE     

   CU VIAŢA DE FAMILIE ÎN SPANIA
1. Principale reglementări juridice 
▪  Legea din 1995 privind statutul salariaţilor (cu modificările ulterioare)
▪ Legea 39/1999 privind reconcilierea, de către persoanele salariate, a vieţii de familie cu activitatea profesională
(cu modificările ulterioare)
▪ Legea 31/1995 privind prevenirea riscurilor ocupaţionale (cu modificările ulterioare)
▪ Legea 12/2001 din 9 iulie, cu privire la măsurile urgente de reformă a pieţei muncii pentru creşterea ocupării forţei de muncă şi îmbunătăţirea calităţii acesteia (cu modificările ulterioare)
▪ Legea 51/2003 privind egalitatea de şanse şi aplicarea unui tratament nediscriminatoriu persoanelor cu dizabilităţi (cu modificările ulterioare)
▪ Legea 40/2004 privind protecţia familiilor formate din mulţi membri (cu modificările ulterioare)
▪ Legea nr.42/1994 privind unele măsuri de ordin fiscal, administrativ şi social (cu modificările ulterioare)
▪ Legea organică nr.3/2007 privind egalitatea de tratament între bărbaţi şi femei

(cu modificările ulterioare)
2. Prevederi legale la nivel naţional
a) Suspendarea din activitate pentru concediul de maternitate/paternitate şi pentru concediul de risc maternal
▪ Articolul 45.1.d. din Legea privind statutul salariaţilor conţine dispoziţii referitoare la cauzele de suspendare de drept a contractelor de muncă pentru concediu de maternitate/paternitate.  

„Articolul 45. Cauzele şi efectele suspendării
1. Contractul de muncă poate fi suspendat din următoarele motive:

(…)

d. Maternitate, paternitate, situaţie de risc pe durata sarcinii/perioadei de alăptare a sugarului mai mic de 9 luni, adopţie sau încredinţare spre creştere, permanentă sau în perioada de pre-adopţie, conform Codului Civil şi a legilor civile în materie din Comunităţile Autonome, pentru concediu cu o durată de peste un an acordat angajaţilor cu copii sub 6 ani sau minori de peste 6 ani care prezintă un handicap, care au  probleme personale speciale sau care provin din străinătate şi au dificultăţi sociale şi familiale deosebite (…).
 2. Suspendarea exonerează părţile de obligaţiile reciproce de prestare de muncă şi de plată.”

▪ Articolul 48.1 al aceleiaşi legi prevede drepturile salariaţilor care au beneficiat de concedii parentale la păstrarea locului de muncă şi de a reveni, în momentul încetării cauzelor legale de suspendare, la acelaşi loc de muncă.
„Articolul 48: Suspendarea cu păstrarea locului de muncă 

1. În momentul în care motivele legale ale suspendării încetează, angajatul are dreptul de reîncadrare la locul de muncă păstrat conform art.45, par.1 (…).
(…)”


▪ Durata suspendării de drept datorată efectuării concediului parental este reglementată de articolul 48.4 din Legea privind statutul salariaţilor.

- În cazul maternităţii biologice, concediul de maternitate are o durată de 16 săptămâni neîntrerupte, 6 dintre acestea efectuându-se în mod obligatoriu după naştere; în caz de naştere multiplă, această perioadă  se prelungeşte cu 2 săptămâni pentru fiecare copil, începând cu cel de-al doilea. 

- În cazul decesului mamei  la naştere, indiferent dacă aceasta era sau nu salariată, celălalt părinte poate beneficia de tot concediul de maternitate sau, după caz, de perioada rămasă. Perioadele se calculează de la data naşterii copilului, fără a fi diminuate cu perioada de concediu prenatal de care a beneficiat mama.

- În situaţia decesului noului-născut, durata concediului se reduce, cu excepţia cazului în care mama solicită reangajarea după efectuarea concediului obligatoriu de 6 săptămâni. 

- Dacă ambii părinţi sunt salariaţi, mama poate opta pentru efectuarea concediului postnatal în comun cu tatăl copilului; concediul poate fi efectuat simultan de către ambii părinţi sau de fiecare părinte, în mod succesiv, cu respectarea următoarelor condiţii: să fie efectuat pe perioade neîntrerupte; să nu depăşească limitele stabilite de lege; să nu intre în calcul cele 6 săptămâni de concediu postnatal obligatoriu pentru mamă; reîntoarcerea mamei la locul de muncă  să nu prezinte nici un risc pentru sănătatea acesteia. 

- În cazul în care mama nu are dreptul la suspendarea contractului de muncă şi la indemnizaţiile aferente concediului de maternitate, aceste drepturi revin tatălui. 

- În cazurile de naştere prematură sau în cele în care, din motive medicale, copilul rămâne în spital după naştere, perioada de concediu se calculează, la cererea mamei sau, după caz, a tatălui, de la data ieşirii copilului din spital. Perioada de spitalizare nu este inclusă în perioada celor 6 săptămâni de concediu postnatal obligatoriu. Dacă durata spitalizării este mai mare de 7 zile, perioada de suspendare de extinde, în funcţie de numărul de zile de spitalizare, cu maximum 13 săptămâni.  

- În cazurile de adopţie sau încredinţarea spre îngrijire, pre-adoptivă sau permanentă, perioada de suspendare a contractului are o durată de 16 săptămâni neîntrerupte. Începând cu cel de-al doilea copil, durata poate fi extinsă cu 2 săptămâni pentru fiecare copil.  Perioada de suspendare poate începe la data stabilită de angajat sau la data hotărârii judecătoreşti/administrative de încredinţare spre îngrijire a copilului sau a hotărârii judecătoreşti de aprobare a adopţiei.

Dacă ambii părinţi sunt salariaţi, perioada de suspendare poate fi împărţită între aceştia, conform opţiunii exprimate. Astfel, concediul poate fi efectuat simultan sau succesiv de către fiecare părinte, pe o perioadă neîntreruptă şi cu respectarea limitelor legale stabilite. Concediul simultan nu poate depăşi 16 săptămâni sau perioada stabilită de lege pentru naştere multiplă, adopţie sau încredinţarea spre îngrijire a 2 sau mai mulţi copii.

- Dacă noul născut, copilul adoptat sau încredinţat spre creştere şi îngrijire prezintă un handicap, durata suspendării contractului se prelungeşte cu 2 săptămâni. Dacă  ambii părinţi sunt salariaţi, aceştia pot opta pentru efectuarea simultană sau succesivă a perioadei suplimentare de concediu, însă întotdeauna pe durate neîntrerupte. De comun acord cu angajatorul şi în condiţiile legii, părinţii salariaţi pot efectua concediul în regim integral sau parţial.

- În cazul adopţiilor internaţionale, când deplasarea părinţilor în ţara de origine a copilului adoptat este necesară, perioada de suspendare prevăzută pentru fiecare caz menţionat, poate începe cu cel mult 4 săptămâni înainte de adoptarea deciziei oficiale de confirmare a adopţiei.


- În cazul riscurilor maternale apărute pe perioada gravidiei/de alăptare,  suspendarea contractului încetează de drept la data începerii concediului de maternitate biologică sau când copilul împlineşte 9 luni şi, în ambele perioade, în momentul în care riscul dispare, iar salariata este aptă să revină la fostul loc de muncă/un alt loc de muncă compatibil cu statutul acesteia.
- Suspendarea contractului de muncă pentru paternitate  este distinctă faţă de cea care intervine în cazul împărţirii concediului de maternitate între cei doi părinţi. În cazurile de naştere a unui copil, de adopţie sau de încredinţare spre îngrijire, angajatul are dreptul la suspendarea contractului de muncă pe o perioadă neîntreruptă de 13 zile
, perioadă care se extinde în cazul naşterii multiple, adopţiei/încredinţării spre îngrijire multiple, cu două zile pentru fiecare copil, începând cu cel de-al doilea. 

Angajatul îşi poate exercita dreptul la concediu de paternitate după efectuarea celor 2 zile libere acordate pentru naşterea copilului/începând cu data hotărârii judecătoreşti de aprobare a adopţiei/hotărârii administrative de încredinţare spre creştere, până la sfârşitul concediului de maternitate (acordat mamei) sau în perioada imediat următoare încheierii concediului de maternitate.


 Suspendarea intervenită în aceste condiţii se poate efectua în regim de muncă normal sau în regim de muncă parţial de minimum 50%, conform înţelegerii dintre angajat şi angajator. Angajatul are obligaţia de a comunica angajatorului decizia privind exercitarea acestui drept. 


▪ Legea nr.42/1994 privind unele măsuri de ordin fiscal, administrativ şi social precum şi Legea 3/2007 conţin şi prevederi referitoare la indemnizaţiile pentru maternitate.

Indemnizaţiile pentru maternitate/paternitate se acordă, în condiţiile prevăzute de lege, salariaţilor/liber profesioniştilor, de sex feminin şi masculin, care fac parte din sistemul de asigurări sociale şi care şi-au achitat contribuţia de asigurare socială pe perioadele şi în condiţiile prevăzute de lege. Astfel:


- dacă la data naşterii copilului/a adopţiei sau încredinţării spre îngrijire, vârsta beneficiarului este sub 21 de ani, nu este necesară nici o perioadă minimă de cotizare;


- dacă vârsta beneficiarului este cuprinsă între 21 şi 26 de ani, perioada minimă de cotizare este de 90 de zile în ultimii 7 ani anterior naşterii copilului sau de 180 de zi de-a lungul întregii perioade de activitate;

- dacă vârsta beneficiarului este de peste 26 de ani, perioada minimă de cotizaţie este de 180 de zile în ultimii 7 ani sau 360 de zile de-a lungul întregii perioade de activitate.

Indemnizaţia pentru maternitate este de 100% din salariul de bază. Salariul de bază reprezintă echivalentul salariului stabilit pentru acordarea indemnizaţiilor de concediu medical.

Indemnizaţiile pentru concediul de risc maternal se acordă după suspendarea temporară a contractului de muncă al angajatei, în următoarele condiţii:

- constatarea, la locul de muncă al femeii gravide, a existenţei unui risc care ar putea avea efecte negative asupra sarcinii/alăptării;

- imposibilitatea angajatorului, datorată unor motive tehnice sau organizatorice bine justificate, de a proceda la transferul/repartizarea angajatei în cauză, la un alt loc de muncă fără riscuri şi compatibil cu starea angajatei.
Indemnizaţia pentru concediul de risc maternal este de 100% din salariul de bază. Salariul de bază reprezintă echivalentul salariului stabilit pentru acordarea indemnizaţiilor de concediu medical.  

 b) Zile libere plătite pentru îngrijirea membrilor de familie aflaţi în dificultate şi pauza (plătită) pentru alăptare

▪ Conform art.37.3.b. din Legea privind statutul angajaţilor, orice angajat beneficiază de „2 zile pentru naşterea unui copil sau pentru decesul, accidentarea, îmbolnăvirea gravă sau spitalizarea rudelor de sânge sau afinilor de până la gradul doi. Când, în acest scop, angajatul trebuie călătorească, numărul zilelor libere acordate creşte la 4.”
▪ Pauza pentru alăptare. 
- Pentru alăptarea sugarului sub 9 luni, femeile au dreptul la o oră liberă pe zi, care poate fi divizată şi în două părţi. De asemenea, femeile pot opta pentru reducerea la 30 de minute a programului zilnic de lucru sau pentru neefectuarea zilnică a acestei pauze, în vederea acumulării orelor aferente şi a efectuării de zile libere întregi.   
Din punct de vedere tehnic, timpul de pauză pentru alăptare se acordă mamei; aceasta poate decide însă ca dreptul să fie transferat tatălui, pentru hrănirea copilului. 
În cazul în care ambii părinţi lucrează, oricare dintre aceştia poate beneficia de dreptul la program redus.  
Durata timpului liber pentru alăptare creşte proporţional în cazul naşterii multiple. 
Timpul liber acordat pentru alăptare nu afectează drepturile salariale ale părintelui beneficiar.
Dreptul la pauză pentru alăptare este reglementat de art.37 „ Odihna săptămânală, vacanţele şi concediile” al aceleiaşi legi:

„Art.37
(…)

4. Angajatele care alăptează un copil mai mic de 9 luni au dreptul la o pauză de o oră, care poate fi divizată în două părţi. Durata pauzei de alăptare creştere proporţional în cazurile de naştere multiplă. Dacă angajata doreşte, aceasta poate opta pentru reducerea programului de muncă cu 30 de minute, în acelaşi scop sau să acumuleze orele de pauză în zile întregi conform prevederilor contractelor colective sau acordului încheiat în acest sens cu angajatorul (…). Dacă ambii părinţi lucrează, de această pauză poate beneficia atât mama cât şi tatăl copilului.

(…)

6. Programul specific, stabilirea perioadei de timp pentru alăptare şi programul de muncă redus prevăzute la paragrafele 4 şi 5 ale acestui articol, se vor stabili de către angajat (…). Angajatul trebuie să notifice angajatorului, cu 15 zile înainte, data la care urmează să revină la programul normal de lucru. (…)”


- În cazul naşterilor premature sau dacă, din motive medicale, copilul trebuie să rămână în spital după naştere, legea recunoaşte dreptul mamei/tatălui la o oră liberă pe zi - plătită, precum şi dreptul la un program de muncă redus cu maximum 2 ore/zi, cu reducerea corespunzătoare a salariului.
c) Programul redus de lucru

Art.37.5 din Legea privind statutul angajaţilor prevede următoarele:

▪  Angajaţii care au în întreţinere minori cu vârsta sub 8 ani sau persoane cu dizabilităţi fizice, psihice sau senzoriale (care nu desfăşoară activităţi remunerate) au dreptul la reducerea programului de lucru, cu diminuarea corespunzătoare a salariului.

Acest drept se acordă şi angajaţilor care au în întreţinere membri de familie - rude de sânge şi afini
 de până la gradul II - care, din motive legate de vârstă, accident sau boală, nu se pot îngriji, cu condiţia ca aceştia să nu desfăşoare activităţi remunerate.  

▪ Reducerea poate fi de minimum 1/8 şi maximum ½ din durata programului normal de muncă.


▪ Programul redus de muncă astfel reglementat constituie un drept individual care poate fi exercitat de către angajaţii bărbaţi sau femei. 
d)  Concedii extinse pentru îngrijirea copiilor şi a membrilor de familie


Acordarea concediilor extinse pentru îngrijirea copiilor şi a membrilor de familie este reglementată de dispoziţiile art.46.3 din Legea privind statutul angajaţilor:

„Art. 46. Concediile extinse

(…)

3. Angajaţii au dreptul la un concediu extins de maximum 3 ani pentru îngrijirea fiecărui copil, natural sau adoptat, sau aflat în îngrijire, în perioada de pre-adopţie sau permanent. Concediul se calculează de la data naşterii sau, după caz, de la data hotărârii judecătoreşti sau administrative de adopţie sau încredinţare spre îngrijire..
Dreptul la concediu extins, pe o perioadă de maximum 2 ani, conform celor stabilite în contractul colectiv de muncă, se acordă angajaţilor care răspund de îngrijirea directă a unui membru de familie, până la al doilea grad de 
consangvinitate sau rudenie prin alianţă care, din motive de vârstă, accident, boală, nu se pot îngriji singuri, cu condiţia ca aceştia să nu fie angajaţi remuneraţi. 

Concediul extins, care poate fi efectuat în perioade fracţionate, constituie un drept individual al oricărui angajat, bărbat sau femeie. Totuşi, dacă doi sau mai mulţi angajaţi ai aceleiaşi companii doresc să utilizeze acest drept pentru aceiaşi persoană, angajatorul poate limita exercitarea simultană a dreptului, din motive justificate legate de funcţionarea companiei. 

Dacă este necesar un nou concediu extins pentru îngrijirea altui membru de familie, începutul noului concediu va pune capăt în mod oficial concediului extins acordat anterior. 

Perioada în care angajatul este în concediu extins, în condiţiile stabilite de prevederile acestui paragraf, se consideră vechime în muncă, iar angajatul are dreptul de a participa la cursuri de pregătire profesională, care îi sunt notificate în mod obligatoriu de către angajator, îndeosebi la cele organizate în jurul datei de revenire la locul de muncă. În timpul primului an de concediu, angajatul are dreptul la păstrarea locului de muncă. După această perioadă, locul de muncă se păstrează, dar pentru o poziţie/categorie echivalentă în cadrul aceluiaşi grup profesional.
(…)”
e) Măsuri suplimentare de reconciliere a activităţii profesionale cu viaţa de familie pentru funcţionarii publici

În ce priveşte funcţionarii publici, suplimentar prevederilor legale în materie,  Consiliul de Miniştri a aprobat, în martie 2005, Acordul privind măsuri de asigurare a tratamentului egal între bărbaţi şi femei aplicabile în cadrul Administraţiei Generale de Stat.

Exemple de măsuri cuprinse în Acord referitoare la reconcilierea activităţii profesionale cu viaţa privată şi de familie:
▪ Stabilirea unui model specific de muncă în regim part-time, cu reducerea corespunzătoare a remuneraţiei, aplicabil funcţionarilor publici care au în îngrijire persoane vârstnice, copii sub 12 ani sau persoane cu dizabilităţi (după negocieri cu organizaţiile sindicale).

▪ Desemnarea autorităţilor competente care să autorizeze, pentru fiecare caz în parte, modificarea temporară a programului de lucru sau stabilirea unui program de muncă complet, dar flexibil, pentru funcţionarii publici (după negocieri cu organizaţiile sindicale). 
*
Pe baza acestui Acord, au fost aprobate şi alte măsuri menite să asigure egalitatea de tratament între bărbaţi şi femei. Astfel:
▪ Unul dintre criteriile de evaluare a candidaturilor la premiile de excelenţă în afaceri „Principe Excelencia Empresarial” îl constituie eforturile depuse de companii pentru asigurarea parităţii de gen în totalul numărului de angajaţi şi pentru concilierea activităţii profesionale cu viaţa de familie.

▪ Aprobarea înfiinţării unui număr de 25 de internate şcolare în unităţile militare  din cadrul diferitelor Comunităţi Autonome şi angajamentul  adoptării unei astfel de măsuri şi în cadrul Administraţiei Generale a Statului. 
f) Garantarea dreptului la non-discriminare

Suplimentar obligaţiei respectării articolelor 14 şi 9.2 din Constituţie privind principiul egalităţii şi interzicerea oricărei discriminări pe motive de sex, autorităţile publice sunt investite cu competenţa adoptării de măsuri corespunzătoare pentru asigurarea unei egalităţi reale şi efective între bărbaţi şi femei. Legislaţia spaniolă conţine prevederi specifice care dezvoltă principiile constituţionale menţionate.

▪ În ceea ce priveşte garantarea dreptului la muncă şi îndeosebi protecţia împotriva concedierii determinate de maternitate şi de responsabilităţile casnice, Legea 39/1999 a consacrat prezumţia de discriminare în cazurile în care concedierea are loc în perioada de gravidie/exercitare a responsabilităţilor familiale, cu excepţia cazurilor în care, pe baza unor dovezi irefutabile, se demonstrează că motivele concedierii nu au nici o legătură cu situaţiile menţionate. În lipsa acestor dovezi, concedierea – considerată discriminare – este nulă şi neavenită, iar angajatul în cauză este repus în funcţie.

▪ Perioadele protejate de prezumţia de discriminare sunt: perioada de gravidie; perioadele de suspendare a contractului de muncă pentru concediu de maternitate/de risc maternal/de adopţie şi încredinţare spre îngrijire; programul redus pentru alăptare, pentru îngrijirea copiilor şi a membrilor de familie, precum şi concediul extins pentru îngrijirea copiilor şi a membrilor de familie. 

3. Prevederi legale la nivelul unor Comunităţi Autonome
a) Comunitatea Autonomă Catalonia

 Legea privind măsurile de reconciliere a vieţii personale şi de familie cu activitatea profesională pentru personalul Administraţiei Publice din Catalonia prevede:

„Art.12. Concediul de maternitate, pentru adopţie sau îngrijire maternală
Părintele care nu îşi ia concediu de maternitate are dreptul la un concediu de 5 zile lucrătoare consecutive, începând din a 10-a zi de la data naşterii copilului sau, pentru cazurile de adopţie sau îngrijire maternală, de la data sosirii copilului în casa familiei adoptive sau a asistentului maternal. Pentru cazurile de 
naştere multiplă, adopţie sau îngrijire maternală multiplă, durata concediului se extinde cu 10 zile pentru doi copii şi cu 15 zile în cazul tripleţilor/cvadrupleţilor etc.

Art.13. Concediul parental

1. Fără a aduce atingere dreptului la concediu de maternitate, tatăl sau mama are dreptul la 4 săptămâni consecutive de concediu parental, începând cu data încheierii concediului de maternitate sau în cea de-a 16-a săptămână de după naştere sau adopţie, cu condiţia ca acesta/aceasta să fie unul din tutorii legali ai copilului, iar celălalt părinte să fie angajat. (…).
2. Tatăl sau mama dintr-o familie monoparentală cu tutelă legală exclusivă asupra copilului, are de asemenea dreptul la acest concediu, după efectuarea concediului de maternitate.”
b) Comunitatea Autonomă Galicia

Legea 7/2004 privind egalitatea dintre bărbaţi şi femei prevede:
„Art.46. Concediu parental acordat taţilor
1. Administraţia Publică din Galicia recunoaşte dreptul la concediu plătit pentru taţii angajaţi în administraţia publică, indiferent dacă mama este sau nu angajată. Concediul paternal, cu o durată de 8 zile calendaristice sau 10 în cazul naşterii multiple, se calculează de la data naşterii copilului sau a sosirii sale după adopţie sau pentru îngrijire maternală pre-adoptivă. Concediul se acordă suplimentar tuturor celorlalte drepturi la concediu parental recunoscute de legislaţia în vigoare, inclusiv concediul acordat pentru naşterea unui copil. (…)  acest concediu paternal poate începe la sfârşitul concediului parental acordat pentru naşterea copilului.” 

c) Comunitatea Autonomă Castilia Leon

Legea 1/2003 privind egalitatea de şanse între bărbaţi şi femei conţine dispoziţii specifice referitoare la reconcilierea activităţii profesionale cu viaţa de familie:
„Art.16. Măsuri de acţiune pozitivă pentru reconcilierea activităţii profesionale cu viaţa de familie

1. Cunoaşterea şi informarea permanentă asupra împărţirii responsabilităţilor familiale, precum şi a utilităţilor şi serviciilor disponibile pentru îngrijirea persoanelor aflate în întreţinere.

2. Iniţierea de măsuri pentru încurajarea taţilor să solicite concedii sau zile libere pentru naşterea unui copil sau pentru îngrijirea unor membri de familie, pentru a facilita astfel femeilor continuarea activităţii profesionale şi evoluţia în carieră.

3. Încurajarea participării active a bărbaţilor la îndeplinirea sarcinilor domestice şi  asumarea responsabilităţilor familiale.

4. Evidenţierea importanţei şi o mai mare vizibilitate a activităţilor desfăşurate în cadrul vieţii de familie.

5. Crearea de noi formule şi servicii pentru realizarea reconcilierii activităţii profesionale cu viaţa de familie.

6. Încurajarea companiilor de a iniţia acţiuni pozitive în vederea reconcilierii activităţii profesionale şi a vieţii de familie.
7. Pentru încurajarea împărţirii concediului parental, administraţiile publice vor da prioritate, în acordarea de contracte şi subvenţii, companiilor care desfăşoară acţiuni de punere în practică a măsurilor de reconciliere a activităţii profesionale cu viaţa de familie.” 

d) Comunitatea Autonomă Madrid 

Pe piaţa muncii din această Comunitate, femeile îşi desfăşoară activitatea în condiţii de inegalitate, lucru demonstrat de rata ridicată a şomajului feminin şi de numărul mic al femeilor aflate în posturi de conducere. Cele mai mari dificultăţi le întâmpină femeile active care au copii cu vârste cuprinse între 0 şi 3 ani (69%).
Pentru remedierea acestei situaţii, au fost propuse/iniţiate/implementate măsuri specifice care să permită realizarea reconcilierii între activitatea profesională şi viaţa de familie:
- identificarea, atât de către bărbaţi cât şi de către femei, a unor modalităţi corespunzătoare pentru echilibrarea şi divizarea responsabilităţilor legate de creşterea şi îngrijirea copiilor;

- instituirea, de către companii, a unor programe de lucru flexibile
;

- implicarea activă a organizaţiilor sindicale în sprijinirea şi apărarea intereselor profesionale şi familiale ale angajaţilor;
- iniţierea, de către organele competente, de măsuri legislative specifice,  acordarea gratuită de consultanţă publică şi alocarea resurselor financiare necesare sprijinirii persoanelor angajate care doresc realizarea echilibrului între activitatea profesională şi viaţa privată.

Măsuri şi politici implementate
▪ Sporirea resurselor financiare alocate îngrijirii persoanelor aflate în întreţinere. Direcţia Generală pentru Femei din cadrul Comunităţii Autonome Madrid a implementat Proiectul AMPLIA pentru formarea de specialişti în domeniu şi pentru identificarea de resurse financiare alocate îngrijirii copiilor. 
▪ Acordarea de asistenţă economico-financiară pentru îngrijirea persoanelor aflate în întreţinere.
▪ Realizarea activităţilor cuprinse în Proiectul IMPLANTA menite să conducă la determinarea companiilor să adopte măsuri de reconciliere între activitatea profesională şi cea privată: elaborarea unui studiu privind condiţiile de aplicare a noilor măsuri de încurajare a reconcilierii în cadrul unei companii, însoţit de analiza costurilor de implementare a acestora (grupul ţintă: cele mai importante sectoare strategice din structura productivă a Comunităţii Autonome Madrid); diagnosticarea individualizată a companiilor în vederea implementării măsurilor de reconciliere; elaborarea unui studiu privind costul non-concilierii pentru salariaţii bărbaţi şi femei din Comunitatea Autonomă Madrid; evidenţierea bunelor practici pentru sprijinirea reconcilierii între activitatea profesională şi viaţa de familie, aplicate de mari companii din Europa. 
II.  CONTRACTELE  COLECTIVE  DE  MUNCĂ  ŞI  PROBLEMATICA     
       RECONCILIERII ACTIVITĂŢII PROFESIONALE CU VIAŢA DE FAMILIE
În general, la încheierea contractelor colective de muncă, o atenţie deosebită s-a acordat aspectelor legale implicate de procesul de reconciliere între activitatea profesională şi viaţa de familie.
Exemple de bune practici cuprinse în contractele colective de muncă

▪ Utilizarea, în conţinutul contractului, a unui limbaj non-sexist pentru eliminarea tratamentului discriminatoriu în asumarea responsabilităţilor familiale.
▪ Încurajarea bărbaţilor pentru a-şi exercita dreptul de a împărţi cu soţia concediul de maternitate, prin recompensarea cu sume suplimentare.

▪ Acordarea concediului extins în funcţie de numărul copiilor născuţi, adoptaţi sau încredinţaţi spre creştere şi îngrijire.
▪ Instituirea programelor flexibile de muncă pentru bărbaţii care au devenit taţi.

▪ Înfiinţarea, în cadrul companiilor, a unui comitet de monitorizare a aplicării măsurilor de reconciliere prevăzute în contractele colective de muncă.
III. POLITICA ŞI LEGISLAŢIA COMUNITARĂ ÎN DOMENIUL RECONCILIERII ACTIVITĂŢII PROFESIONALE CU VIAŢA DE FAMILIE

Asigurarea egalităţii între femei şi bărbaţi reprezintă un factor cheie pentru îndeplinirea obiectivelor de creştere economică, ocupare a forţei de muncă şi coeziune socială. În contextul recesiunii economice actuale şi al evoluţiilor demografice negative, politica egalităţii de şanse/tratament vizează atât asigurarea independenţei financiare, cât şi dezvoltarea capitalului uman, prin valorificarea deplină şi eficientă a potenţialului femeilor şi bărbaţilor.

Numeroase acte legislative/documente europene sunt destinate aplicării politicii comunitare de asigurare a egalităţii între bărbaţi şi femei, în cadrul căreia reconcilierea activităţii profesionale cu viaţa de familie constituie un obiectiv prioritar. 
Periodic, Comisia Europeană prezintă Consiliului European un raport asupra evoluţiilor, provocărilor şi orientărilor pentru viitor ale politicii UE de asigurare a egalităţii de şanse/tratament între femei şi bărbaţi în statele membre. 
Extrase semnificative privind reconcilierea activităţii profesionale cu viaţa de familie, din cele mai recente rapoarte ale Comisiei Europene, sunt prezentate în anexă. 
1. Directive comunitare

▪ Directiva  Consiliului nr.92/85/CEE din 19 octombrie 1992 privind aplicarea unor măsuri pentru promovarea îmbunătăţirii securităţii la locul de muncă şi a sănătăţii lucrătoarelor gravide, a celor care au născut recent sau care alăptează 
Prevederi ale Directivei:
- Evitarea expunerii lucrătoarelor în cauză la riscurile ocupaţionale, prin organizarea corespunzătoare a condiţiilor de lucru şi/sau a timpului de lucru. Dacă acest lucru este imposibil din punct de vedere tehnic sau obiectiv, din motive bine justificate, angajatorul are obligaţia de a proceda la schimbarea locului de muncă al angajatelor. Dacă transferul nu este posibil, suspendarea contractului de muncă operează de drept pe toată perioada necesară protecţiei sănătăţii şi securităţii acestora.
- Durata concediului de maternitate trebuie să fie de minimum 14 săptămâni consecutive, repartizate înainte şi/sau după naştere, din care 2 săptămâni se iau obligatoriu înainte de data prevăzută pentru naştere.

- Lucrătoarele gravide trebuie să beneficieze de ore libere pentru efectuarea controlului medical prenatal, în cazul în care acesta se desfăşoară în timpul programului de lucru, fără ca remuneraţia să fie afectată. 
- Concedierea femeilor pentru motive legate de starea de gravidie, în perioada cuprinsă între începutul sarcinii până la încetarea lucrului este interzisă. 
În caz de concediere, angajatorul trebuie să prezinte, în scris, motivele justificate care au stat la baza concedierii.
- Asigurarea drepturilor prevăzute în contractul de muncă, inclusiv menţinerea remuneraţiei şi/sau beneficiul unei indemnizaţii adecvate pentru lucrătoarele gravide/care au născut recent/care alăptează. În cazul concediului de maternitate, remuneraţia şi indemnizaţia se consideră ca fiind adecvate, în cazul în care veniturile sunt cel puţin echivalente cu cele care ar putea fi primite de lucrătoarea respectivă în cazul întreruperii activităţii pentru motive legate de starea de sănătate, în limita unui eventual plafon stabilit de legislaţiile naţionale.
 ▪ Directiva Consiliului nr.96/34/CE din 3 iunie 1996 privind Acordul-cadru referitor la concediul pentru creşterea copilului 
Directiva conţine cerinţele minime privind acordarea concediului pentru creşterea copilului şi absenţa de la locul de muncă din motive de forţă majoră, ca instrumente importante ale procesului de conciliere a vieţii profesionale şi familiale şi de promovare a şanselor egale şi a egalităţii de tratament între bărbaţi şi femei. 

Acordul-cadru prevede:

- dreptul individual la concediu parental acordat lucrătorilor, bărbaţi şi femei, în urma naşterii sau adopţiei unui copil, pe o perioadă de cel puţin 3 luni; 

- definirea, de către fiecare stat membru, a condiţiilor de acces şi a modalităţilor de acordare a concediului parental prin lege şi/sau convenţii colective, cu respectarea prevederilor minimale ale Acordului;

- iniţierea, de către statele membri şi/sau partenerii sociali, a măsurilor necesare pentru protejarea lucrătorilor împotriva concedierilor determinate de solicitarea sau acordarea concediului parental;

- dreptul lucrătorului, la terminarea concediului parental, de a reveni la locul de muncă avut anterior sau, dacă acest lucru nu este posibil, de a fi încadrat pe un post echivalent/similar;

- menţinerea, până la terminarea concediului parental, a drepturilor obţinute sau în curs de a fi obţinute de către lucrător la data începerii concediului parental;
- iniţierea, de către statele membre şi/sau partenerii sociali, a măsurilor necesare pentru autorizarea lucrătorilor de a absenta de la locul de muncă, în conformitate cu legislaţia, cu convenţiile colective şi/sau practicile naţionale, pentru motive de forţă majoră, pentru motive familiale urgente, în caz de boală sau accident care fac indispensabilă prezenţa imediată a lucrătorilor.

Statele membre pot introduce dispoziţii mai favorabile decât cele prevăzute în această directivă.

“Clauza 2: Concediul pentru creșterea copilului
(1) În temeiul prezentului acord (…), se acordă lucrătorilor, bărbați și femei, un drept individual la concediu pentru creșterea copilului, pe baza nașterii sau adopției unui copil, pentru a le da posibilitatea să îngrijească acel copil, pe o perioadă de cel puțin trei luni, până la o vârstă dată de maximum opt ani care urmează să fie stabilită de statele membre și/sau de partenerii sociali.

Clauza 3: Absența de la lucru din motive de forță majoră

(1) Statele membre și/sau partenerii sociali iau măsurile necesare pentru a autoriza lucrătorii să absenteze de la locul de muncă, în conformitate cu legislația, convențiile colective și/sau practicile la nivel național, pe motive de forță majoră în situații de urgență familială, în caz de boală sau de accident care fac indispensabilă prezența imediată a lucrătorului.

(2) Statele membre și/sau partenerii sociali pot specifica condițiile de acces și modalitățile de aplicare pentru clauza 3.1 și pot limita acest drept la un anumit număr de zile pe an și/sau pe caz.”

▪ Directiva Consiliului nr.2004/113/CE din 13 decembrie 2004 privind implementarea principiului egalităţii de tratament între bărbaţi şi femei în ceea ce priveşte accesul şi furnizarea de bunuri şi servicii
Conform dispoziţiilor Directivei, orice persoană beneficiază de libertatea contractuală, inclusiv de libertatea alegerii unui contractant pentru efectuarea unei tranzacţii. Persoana care furnizează bunuri sau servicii poate avea motive subiective în alegerea contractantului, cu condiţia ca alegerea să nu fie determinată de sexul celui interesat/celei interesate. Diferenţele de tratament pot fi acceptate numai în cazul în care sunt justificate de un obiectiv legitim.

Directiva interzice discriminarea pe criterii de sex în ce priveşte accesul la bunuri şi servicii şi furnizarea bunurilor şi serviciilor. Interdicţia se aplică persoanelor care furnizează bunuri şi servicii atât în sectorul public cât şi în cel privat (oferite în afara domeniului vieţii private şi familiale), precum şi tranzacţiilor care se desfăşoară în acest cadru. 

Este interzisă, de asemenea, aplicarea unui tratament mai puţin favorabil femeilor pe criterii de sarcină şi maternitate, considerată ca discriminare directă bazată pe gen. 

Utilizarea criteriului de gen ca factor în calculul primelor şi prestaţiilor în domeniul serviciilor de asigurare şi al serviciilor financiare conexe nu trebuie să conducă la apariţia unor diferenţe în materie de prime şi prestaţii financiare între cei asiguraţi.

▪ Directiva Parlamentului European şi a Consiliului nr.2006/54/CE din 5 iulie 2006 privind punerea în aplicare a principiului egalităţii de şanse şi al egalităţii de tratament între bărbaţi şi femei în materie de încadrare în muncă şi de muncă
Dispoziţiile Directivei reglementează modalităţile şi procedurile de aplicare a principiului egalităţii de tratament în ce priveşte:

- accesul la muncă, inclusiv promovarea şi formarea profesională;

- condiţiile de muncă, inclusiv remuneraţia;

- sistemele profesionale de securitate socială. 
▪ Directiva Consiliului nr.79/7/CEE din 19 decembrie 1978 privind aplicarea progresivă a principiului egalităţii de tratament pentru bărbaţi şi femei în domeniul asigurărilor sociale 
Prevederile Directivei vizează populaţia activă, inclusiv lucrătorii care şi-au întrerupt activitatea din diverse motive (boală, accident, şomaj involuntar), persoanelor aflate în căutarea unui loc de muncă, precum şi lucrătorilor pensionaţi şi invalizi. Directiva nu are aplicabilitate în ce priveşte indemnizaţiile de urmaş şi indemnizaţiile familiale.

Principiul egalităţii de tratament implică absenţa oricărei discriminări în funcţie de gen, în special în ceea ce priveşte:

· domeniul de aplicare a sistemelor de asigurare socială şi condiţiile de acces;

· obligaţia achitării contribuţiilor la nivelurile stabilite prin lege;

· calculul prestaţiilor, condiţiile de durată şi de menţinere a dreptului la indemnizaţii.

Acest principiu nu aduce atingere dispoziţiilor legale referitoare la protecţia femeilor în caz de maternitate.

▪ Directiva nr.2003/88/CE a Parlamentului European si a Consiliului din 4 noiembrie 2003 privind anumite aspecte ale organizarii timpului de lucru 
Directiva cuprinde dispoziţii referitoare la măsurile care trebuie adoptate de statele membre în acest domeniu. Dintre acestea, menţionăm:
- stabilirea, pentru salariaţi, a unei durate minime de 11 ore consecutive de repaus, în decursul unei perioade de 24 de ore;
- acordarea unui timp de pauză în cadrul programului de lucru zilnic care depăşeşte 6 ore; durata şi condiţiile se stabilesc prin convenţii colective/acorduri încheiate între partenerii sociali sau, în absenţa acestora, prin legislaţia naţională în domeniu;
- beneficiul unei perioade minime de repaus neîntrerupt de 24 de ore, în decursul unei perioade de 7 zile;

- limitarea timpului de lucru săptămânal prin dispoziţii legale/regulamentare/ administrative sau prin convenţii colective/acorduri încheiate între partenerii sociali;  
- stabilirea unui timp mediu de lucru de 48 de ore, inclusive orele suplimentare, pentru fiecare perioadă de 7 zile;
- acordarea unui concediu anual plătit de minimum 4 săptămâni, în conformitate cu prevederile din legislaţiile şi/sau practicile naţionale în materie;

- stabilirea, pentru tura de noapte, a unei durate care să nu depăşească, în medie, 8 ore într-o perioadă de 24 de ore.

2. Recomandări

▪ Recomandarea nr.92/241/CEE a Consiliului care se referă la îngrijirea copiilor are ca obiectiv promovarea egalităţii de şanse între bărbaţi şi femei, concilierea responsabilităţilor profesionale, familiale şi de educaţie care decurg din îngrijirea copiilor. 
Se recomandă statelor membre să întreprindă sau să stimuleze, în mod progresiv, iniţiative speciale care să permită femeilor şi bărbaţilor reconcilierea responsabilităţilor profesionale, familiale şi educaţionale care decurg din îngrijirea copiilor, luându-se în considerare competenţele în materie ale autorităţilor naţionale/regionale/locale, ale partenerilor sociali, ale altor organisme şi/sau  colaborarea cu autorităţile naţionale/ regionale/locale, partenerii sociali, celelalte organisme şi persoane particulare.
Se recomandă instituirea unor servicii de îngrijire a copiilor în timp ce părinţii:

- lucrează;
- urmează o formă de învăţământ sau cursuri de formare profesională în scopul obţinerii unui loc de muncă;

- sunt în căutarea unui loc de muncă/unei forme de învăţământ/unor cursuri de formare profesională, în scopul obţinerii unui loc de muncă.

Prin serviciu de îngrijire a copiilor se înţelege orice modalitate de îngrijire a copiilor, publică sau privată, individuală sau colectivă.
Se recomandă, de asemenea:
- acordarea de concedii speciale şi flexibile părinţilor care lucrează şi care au responsabilitatea îngrijirii şi educării copiilor. Se subliniază necesitatea stimulării iniţiativelor realiste referitoare la participarea în mai mare măsură a femeilor la muncă şi care să permită părinţilor salariaţi (bărbaţi şi femei) să-şi îndeplinească în mod eficient şi echitabil responsabilităţile profesionale, familiale şi de educaţie a copiilor;
- adaptarea mediului, structurilor şi metodelor de organizare a muncii la nevoile lucrătorilor care au copii, prin: forme de sprijinire a părinţilor angajaţi şi includerea acestora în convenţiile colective; evidenţierea valorii şi importanţei sociale a activităţii persoanelor angajate în cadrul serviciilor de îngrijire a copiilor;  promovarea unor acţiuni, îndeosebi în sectorul public, care pot servi drept exemplu pentru dezvoltarea de iniţiative în acest domeniu;
- repartizarea echitabilă între bărbaţi şi femei a responsabilităţilor profesionale, familiale şi de educaţie, care decurg din creşterea şi îngrijirea copiilor. Favorizarea şi încurajarea asumării într-o mai mare măsură, de către bărbaţi, a responsabilităţilor domestice, în vederea asigurării echilibrului în îndeplinirea responsabilităţilor parentale, pentru a permite femeilor  o participare mai eficientă pe piaţa muncii.
În ce priveşte serviciile de îngrijire a copiilor, se recomandă:

- oferirea acestor servicii la preţuri abordabile pentru părinţi;
- asigurarea de servicii de îngrijire sigure din punct de vedere al protecţiei sănătăţii, siguranţei şi educaţiei copiilor;

- stabilirea condiţiilor de acces la serviciile de îngrijire în funcţie de nevoile părinţilor şi ale copiilor;

- înfiinţarea de servicii de îngrijire în toate zonele – urbane şi rurale – din statele membre;

- înfiinţarea de servicii de îngrijire accesibile copiilor cu statut special (de exemplu, celor care aparţin minorităţilor naţionale - în materie lingvistică - sau celor care fac parte din familii monoparentale). 
3. Foaia de parcurs pentru egalitatea de şanse între bărbaţi şi femei pentru perioada 2006-2010, adoptată de Comisia Europeană 

Documentul reprezintă angajamentul european privind susţinerea egalităţii de şanse între femei şi bărbaţi, materializat în iniţiative, politici şi măsuri specifice în vederea îmbunătăţirii cadrului legislativ în domeniu, integrării principiului egalităţii de şanse în toate politicile şi programele comunitare, intensificării dialogului social, schimbului de bune practici şi obţinerii de rezultate concrete în vederea participării femeilor la piaţa muncii, la procesele decizionale, combaterii stereotipurilor bazate pe gen şi eliminării discriminării educaţionale şi profesionale. 

Domeniile prioritare cuprinse în Foaia de parcurs pentru perioada 2006-2010 sunt următoarele:

▪ asigurarea independenţei economice egale între femei şi bărbaţi;

▪ reconcilierea vieţii private cu activitatea profesională;

▪ reprezentarea egală în procesul decizional;

▪ eradicarea oricărei forme de violenţă împotriva femeii şi a traficului de fiinţe umane;

▪ eliminarea stereotipurilor de gen;

▪ promovarea egalităţii între femei şi bărbaţi în politicile externe şi de dezvoltare.
În anul 2010, Comisia Europeană își va reînnoi angajamentul în favoarea promovării egalității de șanse între femei și bărbați prin adoptarea unei strategii de continuare a implementării măsurilor prevăzute în Foaia de parcurs privind egalitatea de șanse între femei și bărbați pentru perioada 2000-2005.

Strategia are la bază abordarea integratoare a egalităţii de şanse între femei şi bărbaţi în toate politicile şi activităţile UE. Abordarea integratoare nu implică restrângerea eforturilor de promovare a egalităţii prin implementarea de măsuri specifice pentru femei, ci mobilizarea tuturor politicilor şi măsurilor de realizare a egalităţii prin luarea în consideraţie, încă din stadiul de planificare, a posibilelor efecte ale acestora asupra situaţiei bărbaţilor şi femeilor (perspectiva de gen).

Promovarea egalităţii semnifică promovarea unor schimbări durabile la nivelul rolurilor parentale, în structura familiei, în practicile instituţionale, la nivelul organizării muncii şi a timpului, dezvoltarea şi independenţa personală a părinţilor. 
ANEXĂ
Extrase din Rapoartele Comisiei Europene referitoare la asigurarea egalităţii între bărbaţi şi femei
a. „Raportul Comisiei către Consiliu, Parlamentul European, Comitetul Economic şi Social European şi Comitetul Regiunilor – Egalitatea între femei şi bărbaţi - 2009” 

„2. PRINCIPALELE EVOLUTII
2.1. Diferenţe între bărbaţi şi femei

(…) Participarea sporită a femeilor pe piaţa forţei de muncă oferă deopotrivă o garanţie a independenţei lor economice şi o contribuţie substanţială la dezvoltarea economică şi durabilitatea sistemelor de protecţie socială. Deoarece femeile sunt supra-reprezentate în locuri de muncă precare, bazate pe contracte pe termen scurt, este probabil ca acestea să fie mai afectate de recesiunea economică pe piaţa forţei de muncă. Urmărirea realizării şi întăririi abordării integratoare a egalităţii de şanse pentru femei şi bărbaţi în domeniul ocupării forţei de muncă şi al politicilor sociale, inclusiv în sistemele de flexicuritate, precum şi continuarea eforturilor de eliminare a obstacolelor din calea participării neîngrădite a femeilor şi bărbaţilor pe piaţa muncii sunt cruciale.

Integrarea în muncă a femeilor în UE se apropie acum de obiectivul de la Lisabona de 60% până în 2010, crescând de la 51,1% în 1997, până la 58,3% în 2007. Cu toate acestea, între statele membre există diferențe majore, cu cifre variind între 36,9% și 73,2%. Diferenţa medie în privinţa ratelor de încadrare în muncă între femei și bărbaţi se reduce şi a scăzut de la 17,1 puncte procentuale în 2000, până la 14,2 puncte în 2007. Dar, dacă se compară rata de încadrare în muncă a femeilor și bărbaţilor având copii sub 12 ani în îngrijire, această diferenţă între cele două sexe este aproape dublă. De asemenea, rata de încadrare în muncă a femeilor scade cu 12,4 puncte când acestea au copii, dar creşte cu 7,3 puncte pentru bărbaţii cu copii, reflectând distribuirea inegală a responsabilităţilor de îngrijire şi lipsa structurilor pentru îngrijirea copilului şi a politicilor de reconciliere între viaţa profesională şi cea privată.

Procentul angajaţilor de sex feminin care lucrează cu fracţiune de normă era, în 2007, de 31,2%, de patru ori mai mare decât cel al bărbaţilor. Deşi fracţiunea de normă şi alte formule de lucru flexibile pot reflecta preferinţe personale, distribuţia inegală a responsabilităţilor casnice şi familiale determină mai multe femei decât bărbaţi să opteze pentru astfel de formule. În UE, peste 6 milioane de femei din grupul de vârstă între 25 – 49 de ani afirmă că sunt obligate să nu lucreze sau să lucreze doar cu fracţiune de normă, ca urmare a responsabilităţilor familiale.
O mai bună reconciliere a vieţii profesionale şi private, pentru femei şi bărbaţi deopotrivă, este esenţială nu doar pentru obţinerea egalităţii de şanse între bărbaţi şi femei, ci şi pentru îndeplinirea obiectivelor de la Lisabona. Dezvoltarea unor structuri pentru îngrijirea copiilor abordabile din punct de vedere financiar şi de calitate este esenţială pentru a permite ambilor părinţi să combine viaţa profesională şi cea de familie. Pentru a întruni obiectivele stabilite de statele membre privind dezvoltarea structurilor de îngrijire a copiilor, aşa-numitele obiective de la Barcelona
, sunt necesare eforturi în continuare pentru obţinerea unor niveluri satisfăcătoare ale îngrijirii copiilor, în special în cazul celor sub vârsta de 3 ani. Politicile de reconciliere sunt, de asemenea, importante din punctul de vedere al răspunsului la provocărilor demografice. Statele membre cu cea mai mare rată a natalităţii sunt în prezent cele care au obţinut cele mai multe rezultate în ameliorarea echilibrului dintre viaţa profesională şi cea privată şi au o rată înaltă a încadrării în muncă în rândul femeilor.

(…)

Nivelul înalt de educaţie al femeilor nu este reflectat în mod direct de poziţiile pe care acestea le ocupă pe piaţa muncii. Femeile lucrează în principal în sectoare şi profesii „feminizate” şi rămân în locuri de muncă de categorie inferioară, cu posibilităţi reduse de acces la poziţii de conducere. Segregarea profesională şi sectorială a rămas aproape neschimbată în majoritatea statelor membre în ultimii ani, indicând faptul că sporirea încadrării în muncă în rândul femeilor a avut loc în sectoare deja dominate de acestea. (…)
Una dintre consecinţele discriminării între bărbaţi şi femei pe piaţa forţei de muncă este persistenţa diferenţei de remunerare între femei şi bărbaţi (17,4 % în medie în UE, în parte ca urmare a faptului că femeile sunt concentrate în locuri de muncă şi posturi mai puţin apreciate decât bărbaţii. Deoarece sunt mai multe şanse ca femeile să lucreze cu fracţiune de normă şi să îşi întrerupă cariera din motive familiale, acestea sunt mai expuse la suportarea consecinţelor negative în ceea ce priveşte remunerarea, avansarea în carieră şi acumularea drepturilor de pensie. Aceasta poate influenţa şi riscul de sărăcie, în special în cazul părinţilor singuri care, în majoritatea cazurilor, sunt femei (rata expunerii la riscul de sărăcie este de 32%) şi al femeilor în vârstă de peste 65 de ani (rata expunerii la riscul de sărăcie este de 21%, cu 5 puncte mai mare decât cea a bărbaţilor). Femeile sunt, de asemenea, mai expuse riscului în perioade cu şomaj în creştere, deoarece lucrează pe bază de contract cu perioadă determinată în proporţie mai mare decât bărbaţii (15%, comparativ cu 13,9%).
În ciuda faptului că tot mai multe femei sunt înalt calificate, iar participarea femeilor pe piaţa muncii este în creştere, numărul lor este încă mult întrecut de cel al bărbaţilor în privinţa poziţiilor de responsabilitate din politică şi afaceri, în special la nivelul superior. Numărul femeilor manageri din UE a rămas stabil în ultimii ani, cu o medie de 30%, iar cifrele sunt şi mai scăzute în majoritatea statelor membre. Proporţia femeilor directori în consiliile de administraţie ale societăţilor cel mai bine cotate la bursă este de 3% în UE, în timp ce unul din zece membri ai consiliilor de administraţie este femeie. Nu există guvernatori de sex feminin la băncile centrale naţionale din UE, femeile constituind doar 16% din personalul decizional de nivel înalt al acestor instituţii. (…)

În domeniul politic, în majoritatea statelor UE au avut loc evoluţii pozitive în ultimul deceniu, dar progresele sunt lente şi cifrele generale rămân scăzute. Ponderea medie a femeilor în rândul membrilor parlamentelor naţionale a crescut de la 16% la 24% între 1997 şi 2008, dar cifrele de la nivel naţional sunt cuprinse între 9% şi 46%. Unsprezece state membre au o pondere de peste 30%, considerată a fi nivelul minim necesar pentru ca femeile să exercite o influenţă semnificativă în politică. În guvernele naţionale, unul din patru miniştri importanţi este femeie, dar diferenţele între statele membre sunt cuprinse între 0% şi 60% femei miniştri. În instituţiile europene s-au manifestat unele progrese, dar femeile sunt încă insuficient reprezentate la nivel superior. Doar trei din zece membri ai Parlamentului European sunt de sex feminin.

2.2. Evoluţii politice şi legislative

Una dintre principalele iniţiative ale anului 2008 în privinţa obţinerii egalităţii de şanse între femei şi bărbaţi a fost adoptarea de către Comisia Europeană a câtorva măsuri vizând sprijinirea unei mai bune echilibrări a vieţii profesionale cu cea privată. Una dintre propuneri se referă la modificarea Directivei 92/85/CEE privind protecţia maternităţii. Principalele modificări propuse includ creşterea concediului minim de maternitate de la 14 la 18 săptămâni, în principiu fără reducerea veniturilor. Comisia a mai propus consolidarea dispoziţiilor Directivei 86/613/CEE pentru lucrătorii care desfăşoară activităţi independente şi pentru „soţii care îi sprijină” în cadrul întreprinderilor familiale. Un raport al Comisiei a revizuit progresele în privinţa dezvoltării structurilor de îngrijire a copiilor în statele membre, concluzionând că majoritatea acestora nu vor atinge obiectivele de la Barcelona până în 2010.

În urma unei consultări în două etape lansate de către Comisie, partenerii sociali au început negocierile în privinţa acordării de concedii pentru motive familiale, altele decât concediile de maternitate. Cooperarea între statele membre a continuat în interiorul Alianţei Europene pentru Familii, care oferă o platformă (…) pentru discuţii între statele membre în privinţa politicilor familiale şi a aspectelor de reconciliere a vieţii profesionale cu cea privată. Majoritatea statelor membre au recunoscut importanţa politicilor de reconciliere în ceea ce priveşte răspunsul la provocările economice şi demografice. Au fost introduse câteva măsuri, între acestea aflându-se punerea la dispoziţie, într-o măsură sporită, a serviciilor de îngrijire a copiilor (Germania, Regatul Unit şi Ţările de Jos), formule mai bune pentru acordarea concediului, în special pentru taţi (Suedia, Germania, Grecia, Lituania şi Spania) şi sensibilizarea privind rolul taţilor (Slovenia).

(…)
Legislaţia UE privind tratamentul egal între femei și bărbaţi contribuie, de asemenea, la progresele în acest domeniu. În 2008, Comisia a monitorizat cu atenţie punerea în aplicare a Directivelor 2002/73/CE[13] şi 2004/113/CE[14] şi a adoptat măsurile necesare pentru verificarea transpunerii prompte şi corecte a acestora în statele membre. (…) 
De asemenea, Comisia se află în proces de revizuire a caracterului adecvat al legislaţiei actuale a UE privind remunerarea egală pentru a combate diferenţa de remunerare între femei şi bărbaţi, (…) şi a lansat o campanie de sensibilizare în privinţa diferenţei de remunerare între femei şi bărbaţi. Câteva state membre au abordat acest aspect prin intermediul unor iniţiative specifice, spre exemplu Regatul Unit (obligaţia autorităţilor publice de a lua în considerare politicile privind egalitatea dintre bărbaţi şi femei (…)), Franţa (includerea în negocierea salariilor a partenerilor sociali), Finlanda (strategia naţională pentru remunerare egală), Suedia (planul obligatoriu anual de acţiune pentru remunerare egală pentru toate societăţile cu cel puţin zece salariaţi) şi Belgia (raportare anuală şi introducerea unor sisteme de evaluare a locurilor de muncă favorabile ambelor sexe).

(…)
3. PROVOCĂRI ŞI ORIENTĂRI STRATEGICE
(…)
3.1. Încurajarea împărţirii echitabile a responsabilităţilor private şi familiale între femei şi bărbaţi 
Politicile de reconciliere constituie răspunsuri cheie la provocările economice şi demografice pe termen lung şi, prin urmare, ar trebui să fie întărite. Un echilibru mai bun între viaţa profesională şi cea familială, atât pentru femei, cât şi pentru bărbaţi impune împărţirea mai echitabilă a timpului consacrat activităţii remunerate şi neremunerate. Timpul femeilor este dedicat în proporţie mai mare responsabilităţilor casnice şi familiale decât cel al bărbaţilor. Măsurile de reconciliere trebuie să vizeze şi bărbaţii deoarece încurajarea egalităţii de şanse între femei şi bărbaţi presupune schimbări şi noi oportunităţi pentru ambele sexe.

- Dezvoltarea unor servicii de îngrijire abordabile financiar, accesibile şi de calitate, pentru copii şi pentru alte persoane aflate în întreţinere, va permite mai multor femei să intre şi să se menţină pe piaţa muncii ţi va facilita echilibrul între viaţa profesională şi cea familială pentru femei şi bărbaţi deopotrivă. Potenţialul oferit de fondurile structurale şi Fondul European Agricol pentru Dezvoltare Rurală în privinţa finanţării unor servicii de calitate ar trebui să fie utilizat în întregime.

- Politicile de reconciliere trebuie să încurajeze opţiunile personale ale femeilor şi bărbaţilor în ceea ce priveşte formulele de lucru şi de concedii flexibile. Măsuri precum concediul de paternitate pot încuraja bărbaţii să împartă în mod echitabil cu femeile responsabilităţile parentale, precum şi alte responsabilităţi de îngrijire.

- Politicile de reconciliere trebuie să fie puse în aplicare la toate nivelurile  locului de muncă, astfel încât utilizarea mai echitabilă a timpului femeilor şi bărbaţilor să devină permanentă, iar atitudinile faţă de cerinţa femeilor şi a bărbaţilor de a realiza un echilibru între viaţa profesională şi cea familială să fie mai bine adaptate.

- Propunerile de revizuire a celor două directive referitoare la concediul de maternitate şi la drepturile femeilor care desfăşoară activităţi independente trebuie să fie adoptate rapid de către legiuitor. Acestea reprezintă o contribuţie concretă în direcţia îmbunătăţirii echilibrului între viaţa profesională şi cea privată în cadrul UE.
3.2. Combaterea stereotipurilor pentru a permite utilizarea, de către femei şi bărbaţi, a întregului potenţial
Stereotipurile masculine şi feminine sunt atitudini sociale şi culturale faţă de ceea ce se consideră în mod tradiţional a fi roluri şi funcţii „masculine” sau „feminine”. Acestea pot influenţa opţiunile femeilor şi ale bărbaţilor privind studiile şi locurile de muncă şi pot conduce la o discriminare bazată pe gen pe piaţa forţei de muncă. Aceste stereotipuri influenţează distribuţia inegală între femei şi bărbaţi a timpului de lucru, a veniturilor şi a responsabilităţilor familiale; de asemenea, acestea constituie obstacole în calea avansării femeilor în carieră şi a numirii în posturi decizionale. Prin urmare, combaterea stereotipurilor masculine şi feminine presupune lupta împotriva cauzei fundamentale a persistenţei inegalităţilor între femei şi bărbaţi pe piaţa forţei de muncă.

- Copiii şi tinerii au nevoie de exemple non-stereotipe de femei şi bărbaţi din societate. Practicile şi atitudinile discriminatorii ar trebui să fie eliminate din materialele şi metodele educaţionale, din predare şi din orientarea profesională.

- Formarea şi conştientizarea la locul de muncă pot elimina prejudecăţile bazate pe diferenţele dintre bărbaţi şi femei şi, prin urmare, pot provoca schimbări în mediile de lucru afectate de stereotipuri privind rolul şi competenţa femeilor şi bărbaţilor, inclusiv a atitudinilor faţă de femeile aflate în posturi de conducere.

- Mijloacele de informare în masă, inclusiv industria publicităţii, ar trebui încurajate să transmită imagini cu un conţinut lipsit de stereotipuri, în special în ce priveşte femeile aflate în posturi de decizie. 
(…)”

b. „Raportul Comisiei către Consiliu, Parlamentul European, Comitetul Economic şi Social European şi Comitetul Regiunilor – Egalitatea între femei şi bărbaţi – 2009”
 


„2. PRINCIPALELE EVOLUTII
2.1. Diferenţe între femei şi bărbaţi

Combaterea inegalităţilor dintre femei şi bărbaţi, care persistă în toate sferele societăţii, reprezintă o provocare pe termen lung, deoarece implică schimbări de ordin structural şi comportamental, precum şi redefinirea rolului femeilor şi al bărbaţilor. Progresele sunt lente, iar diferenţele între femei şi bărbaţi persistă în privinţa procentului de ocupare, a salariilor, programului de lucru, funcţiilor de răspundere, ponderii sarcinilor casnice şi de îngrijire a copiilor, precum şi a riscului sărăciei.

(…) În ultima decadă, rata de ocupare a femeilor a crescut cu 7,1 puncte procentuale, ajungând, în 2008, la 59,1%, nivel care se situează aproape de obiectivul fixat la Lisabona (60% în anul 2010), cu toate că această rată variază între statele membre între mai puţin de 40% şi peste 70%. Diferenţa medie între rata de ocupare a femeilor şi cea a bărbaţilor scăzuse, în anul 2008, la 13,7 puncte procentuale faţă de diferenţa de 18,2 puncte procentuale din anul 1998.

Întrerupând această tendinţă pozitivă, criza economică a avut repercusiuni serioase asupra pieţei forţei de muncă şi a cifrelor privind şomajul. În perioada mai 2008 - septembrie 2009, rata şomajului la nivelul UE a crescut mai rapid în cazul bărbaţilor (de la 6,4% la 9,3%) decât în cazul femeilor (de la 7,4% la 9%). Sectoarele din industrie şi construcţii, în care sunt angajaţi cu preponderenţă bărbaţi, au fost grav afectate. Cu toate acestea, în cursul ultimelor luni, rata şomajului în rândul femeilor şi al bărbaţilor a evoluat din ce în ce mai mult în acelaşi ritm, reflectând probabil extinderea crizei la alte sectoare în care există o distribuţie a forţei de muncă mai omogenă între femei şi bărbaţi decât în sectoarele care au fost primele afectate. De asemenea, în 12 state membre rata şomajului a rămas mai ridicată în rândul femeilor. În sfârşit, deoarece locurile de muncă ocupate de femei sunt concentrate în sectorul public, acestea ar putea fi afectate în mod disproporţionat de pierderea locului de muncă, din cauza reducerii bugetelor.

(…)

Pentru femei, probabilitatea de a se afla într-o poziţie dezavantajoasă pe piaţa forţei de muncă este mai mare, de exemplu datorită unei incidenţe mai mari a contractelor dezavantajoase, a angajării (..) cu fracţiune de normă şi a persistenţei diferenţelor nefavorabile de salariu (17,6%, în medie, la nivelul UE în anul 2007), diferenţe având repercusiuni asupra câştigurilor obţinute pe parcursul întregii vieţi, asupra protecţiei sociale şi a pensiilor şi care conduc la rate mai ridicate ale riscului de sărăcie, în special după pensionare. În anul 2007, rata riscului de sărăcie era mai ridicată în rândul femeilor (17%) decât în cazul bărbaţilor (15%); această diferenţă era deosebit de mare în rândul persoanelor în vârstă (22% pentru femei, în comparaţie cu 17% pentru bărbaţi) şi al părinţilor celibatari (34%).  (…)
Dincolo de criza economică actuală şi de efectele acesteia asupra femeilor şi a bărbaţilor, este necesar să se ia în considerare provocările pe termen lung care afectează egalitatea de şanse între femei şi bărbaţi pe piaţa forţei de muncă. (…) Lipsa accesului la servicii de îngrijire a persoanelor dependente (copii, persoane cu handicap sau vârstnice), a unor programe adecvate de concedii şi a unor condiţii de lucru flexibile pentru ambii părinţi împiedică adesea femeile să participe la piaţa forţei de muncă sau să aibă un loc de muncă cu normă întreagă. În anul 2008, 31,1% dintre femei lucrau cu fracţiune de normă, în comparaţie cu 7,9% dintre bărbaţi. (…)
Femeile cu copii lucrează mai puţin (-11,5 puncte procentuale în rata ocupării) decât cele fără copii, în timp ce bărbaţii cu copii lucrează mai mult decât cei fără copii (+6,8 puncte procentuale). Această influenţă puternică a maternităţii/paternităţii asupra gradului de angajare este legată de rolurile tradiţionale ale femeii şi bărbatului, precum şi de lipsa instituţiilor de îngrijire a copiilor în multe state membre. În pofida creşterii numărului de servicii de îngrijire a copiilor pe parcursul ultimilor ani, în conformitate cu obiectivele europene, în multe ţări, rata de acoperire rămâne sub nivelul obiectivelor respective, în special în cazul copiilor sub 3 ani. Îngrijirea altor persoane dependente are, de asemenea, o influenţă puternică asupra capacităţii femeilor şi a bărbaţilor de a se menţine pe piaţa forţei de muncă, această provocare fiind agravată de îmbătrânirea populaţiei. În anul 2005, peste 20 de milioane de europeni cu vârste cuprinse între 15 şi 64 de ani (12,8 milioane de femei şi 7,6 milioane de bărbaţi) aveau responsabilităţi de îngrijire a unor persoane dependente adulte. Aceste responsabilităţi de îngrijire au un anumit rol în scăderea ratei de ocupare a femeilor cu vârste între 55 şi 64 de ani (36,8% în anul 2008, cu 18,2 puncte procentuale mai puţin decât rata bărbaţilor). Lipsa unor măsuri adecvate de echilibrare a vieţii profesionale şi a vieţii private poate influenţa, de asemenea, decizia femeilor şi a bărbaţilor de a nu avea copii sau de a avea mai puţini copii, fapt care este problematic în ceea ce priveşte îmbătrânirea populaţiei şi asigurarea forţei de muncă viitoare şi, prin urmare, în privinţa creşterii economice. În ţările cu condiţii favorabile pentru îngrijirea copiilor, concediul parental şi condiţii de lucru flexibile, rata de ocupare a femeilor şi cea a bărbaţilor sunt mai ridicate.

Cu toate că în ultimii ani s-a înregistrat o creştere a numărului femeilor implicate în adoptarea deciziilor sau care au fost numite în funcţii de decizie în UE, puterea de decizie aparţine încă bărbaţilor în sfera politică şi cea economică. În UE, în medie, doar unul din patru membri ai parlamentelor naţionale şi miniştri din guvernele naţionale este femeie, chiar dacă situaţia variază între statele membre. În urma alegerilor din anul 2009 pentru Parlamentul European s-au înregistrat unele progrese, ponderea femeilor crescând de la 31% la 35%. În sectorul economic, cifrele sunt mai puţin pozitive, femeile reprezentând, de exemplu, numai unul din 10 membri ai consiliilor de administraţie din cadrul societăţilor comerciale europene principale şi 3% din conducătorii consiliilor de administraţie.

2.2. Evoluţii politice şi legislative

Anul 2009 a fost marcat de impactul crizei economice şi financiare asupra economiei reale şi a pieţelor forţei de muncă. La sfârşitul anului 2008, UE a adoptat un plan european de redresare economică care include măsuri de menţinere a femeilor şi bărbaţilor pe piaţa forţei de muncă. În mai 2009, în cadrul unui Summit pe tema locurilor de muncă, s-a discutat impactul crizei şi măsurile politice de răspuns adecvate. Comisia a propus „Un angajament comun pentru ocuparea forţei de muncă”, care are drept scop limitarea impactului crizei şi care recunoaşte necesitatea consolidării egalităţii de şanse între femei şi bărbaţi în cadrul măsurilor de răspuns la criză. Analiza recentă a măsurilor naţionale de răspuns la criză confirmă riscul de scădere a gradului de prioritate al politicilor în materie de egalitate de şanse sau de reducere a bugetelor alocate politicilor respective. Unele măsuri de sprijinire a egalităţii de şanse între femei şi bărbaţi au fost anulate sau amânate, iar eventualele reduceri ale bugetelor publice pot avea un efect negativ asupra gradului de ocupare a femeilor şi asupra promovării egalităţii de şanse. Cu toate acestea, s-au înregistrat şi bune practici în unele state membre care au lansat programe de sprijinire a sectorului serviciilor de îngrijire.

(…)

Consiliul a obţinut un acord politic privind propunerea unei directive de punere în aplicare a acordului revizuit privind concediul parental, încheiat între partenerii sociali europeni. Aceasta va creşte durata concediului parental, va face o parte a acestuia non-transferabilă pentru a-i încuraja pe taţi să profite de concediul parental şi va oferi dreptul de a solicita, la întoarcerea din concediul parental, condiţii de muncă flexibile pentru o anumită perioadă de timp. Consiliul a obţinut, de asemenea, un acord politic în vederea formulării unei poziţii comune privind propunerea de revizuire a directivei privind egalitatea de tratament între bărbaţii şi femeile care desfăşoară o activitate independentă şi a soţilor/soţiilor acestora (…), iar propunerea de revizuire a directivei privind concediul de maternitate face obiectul unor discuţii între legiuitorii UE. Comisia a adoptat un raport privind punerea în aplicare a Directivei 2002/73/CE privind principiul egalităţii de tratament între bărbaţi şi femei în ceea ce priveşte accesul la încadrarea în muncă, la formarea şi promovarea profesională, precum şi la condiţiile de muncă. (…).

(…)

3. PROVOCĂRI ŞI ORIENTĂRI STRATEGICE

(…)

Acţiunile politice de răspuns la recesiune reprezintă atât o oportunitate, cât şi o potenţială ameninţare la adresa ocupării femeilor şi a egalităţii de şanse între femei şi bărbaţi. Există riscul ca recesiunea actuală să întârzie progresele sau chiar să determine un regres, cu consecinţe pe termen lung asupra durabilităţii economiei şi a sistemelor de protecţie socială, asupra incluziunii sociale şi a demografiei.

Politicile eficiente în materie de egalitate de şanse între femei şi bărbaţi trebuie considerate drept o parte a soluţiei la criza actuală, sprijinind redresarea şi consolidarea viitoare a economiei. Baza pentru o redresare durabilă şi pentru un sector al finanţelor publice puternic o reprezintă reformele structurale care au drept scop asigurarea unei participări crescute la piaţa forţei de muncă. S-a dovedit faptul că investiţiile în ocuparea femeilor, în independenţa economică şi în măsurile de reconciliere a vieţii private şi a vieţii profesionale atât pentru femei cât şi pentru bărbaţi, au dat rezultate în privinţa dezvoltării economice şi sociale.

3.1. Consolidarea sinergiei dintre egalitatea de şanse între femei şi bărbaţi şi ocuparea forţei de muncă în vederea stimulării redresării economice şi a creşterii durabile

(…)
- Eforturile de eliminare a inegalităţilor între femei şi bărbaţi în privinţa ocupării forţei de muncă trebuie să fie continuate şi intensificate în cadrul noii strategii pentru creşterea locurilor de muncă, care urmează să fie adoptată în anul 2010, astfel încât să se micşoreze semnificativ diferenţele existente în privinţa ocupării forţei de muncă, a salariilor, a funcţiilor de decizie, a asigurării unor locuri de muncă mai bune, a reducerii discriminării pe piaţa forţei de muncă şi a reducerii riscului de sărăcie.

- Reducerea diferenţelor de salarizare între femei şi bărbaţi şi soluţionarea cauzelor care stau la baza acestor diferenţe ar trebui să rămână prioritare. În acţiunile din acest domeniu,  trebuie implicate toate părţile interesate şi trebuie să se combine toate instrumentele disponibile, incluzând aplicarea eficientă a legislaţiei existente, evaluarea transparentă a sistemelor de plată, sensibilizarea şi combaterea stereotipurilor, precum şi revizuirea clasificării locurilor de muncă.

- Sistemele de impozitare şi de asigurări sociale trebuie să asigure stimulente financiare pentru femei şi bărbaţi pentru a se angaja, a-şi păstra locul de muncă şi a se întoarce la muncă. Dacă este necesar, aceste sisteme ar trebui reformate pentru a se elimina elementele de descurajare financiară a persoanelor care beneficiază de venituri secundare şi a celor care asigură, în principal, îngrijirea persoanelor dependente, pentru a intra pe piaţa forţei de muncă şi pentru a asigura independenţa economică egală a femeilor şi a bărbaţilor (…), protejând în acelaşi timp persoanele care au un model atipic de carieră profesională.

(…)

3.2. Susţinerea reconcilierii între viaţa profesională şi cea privată atât pentru femei, cât şi pentru bărbaţi

Un bun echilibru între viaţa profesională şi cea privată atât pentru femei, cât şi pentru bărbaţi, depinde de organizarea modernă a activităţii profesionale, de disponibilitatea unor servicii de îngrijire de calitate la un preţ accesibil şi de o partajare mai echitabilă a responsabilităţilor familiale şi a sarcinilor domestice. Posibilitatea reconcilierii vieţii profesionale cu cea familială are un impact direct asupra ocupării femeilor şi asupra locurilor de muncă disponibile pe piaţa forţei de muncă, a veniturilor şi a independenţei economice de-a lungul vieţii. O provocare majoră constă în axarea pe politici şi subvenţii menite să-i încurajeze pe bărbaţi şi să le permită asumarea mai multor sarcini familiale şi de îngrijire. De asemenea, politicile trebuie să ia în considerare creşterea numărului de familii cu un singur părinte, în majoritatea cazurilor acesta fiind femeie. 
- Eforturile de realizare a unor servicii de îngrijire de calitate, accesibile şi la un preţ acceptabil, destinate copiilor şi altor persoane dependente, în conformitate cu obiectivele europene, trebuie să fie continuate şi intensificate.  Potenţialul de finanţare a serviciilor de calitate din fondurile structurale şi FEADR trebuie utilizat pe deplin. 
- Acordul partenerilor sociali europeni privind concediul parental arată progresele realizate în acest domeniu. Bărbaţii trebuie încurajaţii să repartizeze în mod egal sarcinile parentale cu femeile, iar la locul de muncă este necesară o mai mare recunoaştere a nevoii de echilibru între viaţa familială şi cea profesională atât în cazul femeilor, cât şi în cel al bărbaţilor. 
- Recesiunea economică nu trebuie invocată ca motiv pentru încetinirea progreselor privind politicile de reconciliere sau pentru eliminarea bugetelor alocate serviciilor de îngrijire, acordarea concediilor, întrucât se afectează astfel  accesul femeilor la piaţa forţei de muncă.

- Propunerile de revizuire a celor două directive privind concediul de maternitate şi drepturile femeilor care desfăşoară activităţi independente trebuie adoptate urgent de legiuitorii UE.

� Legea a fost adoptată în vederea transpunerii în legislaţia spaniolă a Directivei  Consiliului nr.92/85/CEE din 19 octombrie 1992 privind introducerea măsurilor de încurajare a îmbunătăţirii sănătăţii şi securităţii în muncă a lucrătoarelor gravide, a lucrătoarelor care au născut recent şi a celor care alăptează, precum şi a Directivei Consiliului nr.96/34/CE din 3 iunie 1996 privind Acordul-cadru referitor la concediul acordat pentru creşterea copilului.


� Legea a fost adoptată în vederea transpunerii în legislaţia spaniolă a Directivei 2002/73/CE a Parlamentului European şi a Consiliului, de modificare a Directivei 76/207/CEE a Consiliului privind aplicarea principiului egalităţii de tratament între bărbaţi şi femei în ce priveşte accesul la încadrare în muncă, la formare şi promovare profesională, şi în ce priveşte condiţiile de muncă, precum şi a Directivei Consiliului 2004/113/CE din 13 decembrie 2004 privind implementarea principiului egalităţii de tratament între bărbaţi şi femei în ceea ce priveşte accesul şi furnizarea de bunuri şi servicii.


� Conform art.1 din Legea 9/2009 privind mărirea duratei concediului de paternitate (care va intra în vigoare la 1 ianuarie 2011) în cazul naşterii, adopţiei sau încredinţării spre creştere a unui copil, concediul de paternitate va avea o durată de 4 săptămâni neîntrerupte. 


� Bunicii ambilor soţi, nepoţi, tată, mamă, fraţi, soţ, cumnaţi şi socri


� The Community Initiative EQUAL, Local and national policies supporting conciliation, Newsletter no.3, February 2007, Paloma Fernandez – UGT Spain, „Compromise in the Autonomous Community of Madrid”

� Conform informaţiilor din studiul „Concilierea activităţii profesionale, cu viaţa de familie şi personală în cadrul companiilor din Comunitatea Autonomă Madrid”, 30,3% din companii au instituit programe de muncă flexibile, 39,4% regim de muncă part-time, iar 37,4% program redus de muncă. 

� La reuniunea de la Barcelona din martie 2002, Consiliul European a invitat statele membre să elimine obstacolele din calea participării femeilor pe piaţa muncii şi, ţinând cont de cerere şi în conformitate cu sistemele naţionale în domeniu, să depună eforturi pentru a institui, până în 2010, structuri de îngrijire pentru cel puţin 90% dintre copiii cu vârste cuprinse între 3 ani şi vârsta de şcolarizare obligatorie şi pentru cel puţin 33% dintre copiii cu vârste sub trei ani.


Aceste „obiective de la Barcelona” fac parte integrantă din strategia europeană pentru creşterea numărului de locuri de muncă, fiind menite să conducă la creşterea ratei de ocupare a forţei de muncă reprezentată de părinţii tineri, în special de către femei.

